**MINISTERUL MEDIULUI, APELOR ŞI PĂDURILOR**

Direcția politici și strategii silvicultură

Nr. DPSS ………………/………...2021

 **SE APROBĂ**

 **SECRETAR DE STAT**

 **Gelu PUIU**

**REFERAT DE APROBARE**

 În temeiul prevederilor  [art. 62 alin. (1)](http://legislatie.just.ro/Public/DetaliiDocumentAfis/203414)  și [art. 63 alin. (2) din Legea nr. 46/2008 - Codul silvic, republicată](http://legislatie.just.ro/Public/DetaliiDocumentAfis/203414), cu modificările și completările ulterioare, a fost aprobat Ordinul ministrului mediului și pădurilor nr. 1540/2011 pentru aprobarea Instrucțiunilor privind termenele, modalitățile și perioadele de colectare, scoatere și transport al materialului lemnos.

Ordinul menționat anterior necesită completări, care intră sub incidența prevederilor art. 7 alin. (13) din Legea nr. 52/2003 privind transparenţa decizională în administraţia publică, republicată, conform cărora: „În cazul reglementării unei situaţii care, din cauza circumstanţelor sale excepţionale, impune adoptarea de soluţii imediate, în vederea evitării unei grave atingeri aduse interesului public, proiectele de acte normative se supun adoptării în procedura de urgenţă prevăzută de reglementările în vigoare”, motivat de faptul că o parte semnificativă din propunerile de modificare sunt determinate de intrarea în vigoare a Hotărârii Guvernului nr. 497/2020 privind aprobarea Normelor referitoare la provenienţa, circulaţia şi comercializarea materialelor lemnoase, la regimul spaţiilor de depozitare a materialelor lemnoase şi al instalaţiilor de prelucrat lemn rotund, precum şi cele privind proveniența și circulația materialelor lemnoase destinate consumului propriu al proprietarului și unele măsuri de aplicare a prevederilor Regulamentului (UE) [nr. 995/2010](https://lege5.ro/Gratuit/gmztomrtgm/regulamentul-nr-995-2010-de-stabilire-a-obligatiilor-care-revin-operatorilor-care-introduc-pe-piata-lemn-si-produse-din-lemn-text-cu-relevanta-pentru-see?d=2020-07-01) al Parlamentului European și al Consiliului din 20 octombrie 2010 de stabilire a obligațiilor care revin operatorilor care introduc pe piață lemn și produse din lemn și de dezvoltarea aplicațiilor informatice necesare funcționării SUMAL 2. 0.

Modificările vizează:

Definirea parchetului de exploatare.

Modificările prevăzute la articolul 4, alineatele (1) –(3) și alineatul (4) lit. a)-e) vizează corelarea cu prevederile art. 62 alin. (3) din Legea nr. 46/2008-Codul silvic, republicată, cu modificările ulterioare și cu prevederile Hotărârii Guvernului nr. 497/2020, referitoare la utilizarea SUMAL 2.0, astfel:

Exploatarea masei lemnoase se efectuează de către operatori economici atestați pentru exploatări forestiere, precum și de către persoanele fizice si juridice, în condițiile prevăzute la art. 62 alin. (3) din Legea nr. 46/2008, republicată, cu modificările ulterioare.
 Exploatarea masei lemnoase se efectuează în baza autorizației de exploatare, denumită în continuare autorizație, care se generează în SUMAL 2.0, al cărei model este prevăzut în anexa nr.1.

Autorizația de exploatare se generează de către șeful ocolului silvic care asigură administrarea sau serviciile silvice și se tipărește în trei exemplare, câte unul pentru ocolul silvic, pentru titularul autorizației de exploatare și pentru cumpărătorul masei lemnoase pe picior, după caz.

 Titularii autorizațiilor pot fi:
 a) operatorii economici atestați pentru exploatări forestiere, care au încheiat contracte de cumpărare a masei lemnoase pe picior cu proprietarii/deținătorii de fond forestier sau de vegetație forestiera din afara fondului forestier sau care efectuează prestări de servicii de exploatare, pe bază de contracte încheiate cu cumpărătorii de masă lemnoasă pe picior;
 b) operatorii economici atestați pentru lucrări de exploatare forestieră, care au încheiat contracte de prestări de servicii de exploatare forestieră cu proprietarii/deținătorii de fond forestier;
 c) Regia Națională a Pădurilor - Romsilva, prin subunitățile sale, și celelalte structuri de administrare a fondului forestier proprietate publică a statului, prevăzute de lege.
 d) ocoalele silvice de regim;
 e) proprietarii de păduri, din categoria persoanelor fizice si juridice, prevăzute la alin. (1).”

La articolul 4, la alineatele (3) și (4) se aduc clarificări cu privire laexploatarea masei lemnoase din orice proprietate forestieră care face parte din fondul forestier național, în situația în care proprietarul nu a realizat, în termenul prevăzut de lege, lucrările de regenerare artificială și de completare a regenerării naturale pe terenurile forestiere aflate, după caz, în proprietatea sa, de pe care masa lemnoasă a fost exploatata integral. În situația fondului forestier proprietate publică a statului interdicția se aplică la nivel de subunitate de gospodărire.

Modificările de la articolul 6 vizează reglementarea situațiilor de retragere a autorizațiilor de exploatare aflate în termenul de valabilitate, procedura și competența de retragere a acestora, reprimirea parchetului utilizând aplicația SUMAL 2.0 - Marcare și modalitățile de reprimire cu stoc pe picior, în faze și în platforma primară.

Modificările de la articolul 7, alineatele (1) și (3) vizează corelarea cu prevederile Hotărârii Guvernului nr. 715/2017 privind valorificarea masei lemnoase din fondul forestier proprietate publică.

Modificările de la articolul 9alineatele (2) - (3) și (5)—(7) vizează clarificarea situațiilor de forța majoră sau alte situații obiective, care pot determina oprirea lucrărilor de exploatare forestieră și modalitatea de înregistrate a acestora în SUMAL 2.0.

După articolul 10, se introduce un nou articol, articolul (101), prin preluarea, cu modificări și completări ale art. 14 .

#### În ceea ce privește realizarea drumurilor de scos-apropiat s-au introdus condiții cumulative pentru realizarea acestora. S-a corelat panta pe care pot fi realizate cu panta terenurilor pe care se află arboretele încadrate subgrupa 1.2 [- Păduri cu funcții de protecție a terenurilor și solurilor, funcții predominant pedologice](https://lege5.ro/Gratuit/gi4tembzgaya/subgrupa-12-paduri-cu-functii-de-protectie-a-terenurilor-si-solurilor-functii-predominant-pedologice-norma-tehnica?dp=gi3dmmjqgizdsoi), categoria funcțională 1.2A- arboretele situate pe stâncării, pe grohotișuri și pe terenuri cu eroziune în adâncime și pe terenuri cu înclinarea mai mare de 30 grade pe substrate de fliș (facies marnos, marno-argilos și argilos), nisipuri, pietrișuri și loess, precum și cele situate pe terenuri cu înclinare mai mare de 35 grade, pe alte substrate litologice, potrivit Anexei nr. 3 din Ordinul ministrului apelor și pădurilor nr. 766/2018, în sensul în care se pot aproba și se pot realiza pe versanți cu pantă de până la 30 grade, în situația în care substratul litologic este constituit din fliș-facies marnos, marno-argilos și argilos-, nisipuri, pietrișuri și loess, sau de până la 35 grade pe alte substrate litologice. S-a stabilit, cu consultatea specialiștilor de la Facultatea de Silvicultură și Exploatări Forestiere Brașov o declivitate maximă de 25% pentru realizarea acestor drumuri. Peste aceste limite scos-apropiatul lemnului se realizează cu funiculare/alte instalații cu cablu.

La articolul 12, alineatul (2) se reglementează predarea-primirea spre exploatare a parchetelor de exploatare utilizând Aplicația SUMAL 2.0.

Articolul 14 se abrogă, prevederile acestuia fiind preluate la art. 101

 La articolul 25, după alineatul (5) se introduce un nou alineat, alin. (6), care vizează procedura de parcurs în situația reprimirii parchetului cu stoc în platforma primară, informațiile preluate fiind necesare în aplicația mobile SUMAL 2.0 Ocol silvic.

 La alineatul (2) al articolului 29 se clarifică procedura de urmat în situația apariției de incendii în parchetul de exploatare.

 La alineatul (2) al articolul 30 se corelează perioada de reprimire a parchetului de exploatare cu perioada de reprimire reglementată de Hotărârea Guvernului nr. 497/2020, perioadă care este de 120 zile.

Împrejmuireaspațiului destinat depozitării temporare se realizează cu tăruși și panglică.

Anexele nr. 1, 4 și 7 la Instrucțiuni se modifică și se completează și se înlocuiesc cu anexele nr. 1,2 și 3 la prezentul proiect de ordin.

Având în vedere cele prezentate, propunem elaborarea proiectului de Ordin privind modificarea și completarea Instrucțiunilor privind termenele, modalitățile și perioadele de colectare, scoatere și transport al materialului lemnos, aprobate prin Ordinul ministrului mediului și pădurilor nr. 1540/2011.

**DIRECTOR**

 **Dănuț IACOB**